Gōrnoślōnske wojywōdztwo

Gōrnoślōnske wojywōdztwo (pol. województwo górnośląskie) – projekt wojywōdztwa we połedniowyj Polsce, na Gōrnym Ślōnsku, kere miałoby powstŏć bez połōnczynie tajli ôpolskigo wojywōdztwa ze tajlōm ślōnskigo wojywōdztwa.

Ôrganizacyjami, kere ubiygajōm sie ô utworzynie gōrnoślōnskigo wojywōdztwa, sōm m.in. Ruch Autōnōmije Ślōnska i Ślōnskŏ Partyjŏ Regiōnalnŏ. Ôpaczni tymu sōm politykry ôpolskigo wojywōdztwa jak tyż m.in. Zwiōnzek Ludności Nŏrodności Ślōnskij.

Sprawowanie władzy nad wojywōdztwym byłoby potajlowane miyndzy miasta Ôpole i Katowice a jego populacyjŏ miałaby ôsiōngnōńć kole 5 milijōnōw.

 Ôpinie 
Jerzy Gorzelik, szef Ruchu Autōnōmije Ślōnska, stwiyrdziōł: „Uwŏżōmy, iże take rozwiōnzanie przizwoli zachować naszã spōlnõ spamiyńć historycznõ, a nad wszyjsko dozwoli, we ôpiyradle ô spōlnõ tożsamość, budowã dynamicznego, modernego, ojropejskigo regiōnu”. Roman Kolek, wicemarszołek ôpolskigo wojywōdztwa i jedyn z liderōw miymieckij myńszości, za argumynt przeciw jego utworzyniu pedzioł: „Mōmy ôbsztalowane granice regiōnu. We mocka dōmyn sōm widzyni we krŏju barzo dobrze. Niy widzã potrzeby takij integracyje. Małe je piykne. Niy sōndzã, iże trza nŏs łōnczyć ze srogszymi, coby poprawić zarzōndzanie regiōnym”.

Szef ôpolskigo Ruchu Autōnōmije Ślōnska, Marek Czaja, prawiōł, iże: „Ôpolske we terŏźnym kształcie niy mŏ racyje bytu, ale niy skirz wynikōw wykazu, ale z napōmniyniŏ na katastrofalny stan ekōnōmije i wynikajōncõ stōnd tak samo dramatycznõ sytuacyjõ dymograficznõ [...] Mogymy czekać, aże niyprzileżytość «sama sie rozwiōnże» i za pŏrã lŏt «cyntrala» dokōnŏ reformy administracyjnyj [...] Ale mogymy tyż aktywnie uczestniczyć w tym procesie wyprzedzajōnc i animujōnc niykere ruchy”.

 Argumynty za utworzyniym wojywōdztwa 
Niykerymi przikładami argumyntōw za utworzyniym gōrnoślōnskigo wojywōdztwa sōm:
 ślōnske wojywōdztwo we pōłowie skłŏdŏ sie ze ślōnskich terynōw, a we pōłowa ze małopolskich. Zamiyszkujōm jy ludzie ô inakszyj historycznyj mierziōntności i kulturowym bagażu
 ślōnske wojywōdztwo rozwijŏ sie lepij ôd ôpolskigo
 ôpolske wojywōdztwo mŏ mało miyszkańcōw i wartko sie wyludnia, we ôpaczności do ślōnskigo
 ôstatecznŏ wersyjŏ terŏźnego administracyjnego tajlōngu Polski to efekt politycznego kōmprōmisu
 pōniywŏż we czasie spisu powszechnego lud mōg deklarować ślōnskõ nŏrodność skurczyła sie na Ôpolskim Ślōnsku wielość reprezyntantōw miymieckij myńszości, skirz keryj tyż utrzimowano samodzielność ôpolskigo wojywōdztwa
 analiza danych Bazowego Amtu Statystycznego przedstawiōnŏ bez Zwiōnzek Krysōw Polskich pokazuje, iże we czasie nojbliższych 20 lŏt kożde z 14 miast ścisłyj kōnurbacyje ślōnskij straci miyszkańcōw

Kategoryjo:Gůrny Ślůnsk
Kategoryjo:Wojewůdztwa